b'\n_START_ARTICLE_\nGempa bumi Hokkaid\xc5\x8d 2018\n_START_SECTION_\nLatar belakang\n_START_PARAGRAPH_\nGempa bumi ini melanda Hokkaido pusat gempanya terletak di 27 km timur dari bandar Tomakomai. Gegarannya dikatakan boleh dirasai hingga ke kawasan wilayah Aomori._NEWLINE_Malah, gempa bumi ini mencatatkan sehingga Skala 7 pada Skala Shindo di pekan Atsuma, tahap tertinggi dalam skala tersebut. Hal ini menjadikan gempa bumi tersebut menjadi gempa pertama yang mencatatkan bacaan setinggi itu di Hokkaido dan secara keseluruhannya, merupakan gempa bumi ketujuh dalam sejarah penggunaan skala Shindo yang mencatatkan Skala 7.\n_START_SECTION_\nKesan\n_START_PARAGRAPH_\nSehingga 13 September 2018, 41 orang disahkan maut dari lima perbandaran di Hokkaido, dengan hampir kesemuanya ditemui di Atsuma, biasanya akibat tanah runtuh yang menghancurkan rumah-rumah di pekan tersebut._NEWLINE_Salah satu kesan terburuk gempa bumi tersebut ialah berlakunya insiden bekalan elektrik terputus di seluruh Hokkaido, dengan kira-kira 2.95 juta penduduk terjejas akibat kerosakan pada Stesen Janakuasa Termal Tomato-Atsuma dan mengambil sehingga dua hari untuk dipulihkan.'